CELEX: 32016D1020(02)
Language: sk
Date: 2016-10-19 00:00:00
Title: Vykonávacie rozhodnutie Komisie z 19. októbra 2016 týkajúce sa uverejnenia jednotného dokumentu uvedeného v článku 94 ods. 1 písm. d) nariadenia Európskeho parlamentu a Rady (EÚ) č. 1308/2013 a odkazu na uverejnenie špecifikácie názvu v sektore vinohradníctva a vinárstva v Úradnom vestníku Európskej únie [Terrasses du Larzac (CHOP)]

20.10.2016   
            
            
               SK
            
            
               Úradný vestník Európskej únie
            
            
               C 386/9
            
         VYKONÁVACIE ROZHODNUTIE KOMISIE
   z 19. októbra 2016
   týkajúce sa uverejnenia jednotného dokumentu uvedeného v článku 94 ods. 1 písm. d) nariadenia Európskeho parlamentu a Rady (EÚ) č. 1308/2013 a odkazu na uverejnenie špecifikácie názvu v sektore vinohradníctva a vinárstva v Úradnom vestníku Európskej únie
   [Terrasses du Larzac (CHOP)]
   (2016/C 386/07)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 97 ods. 3,
   keďže:
   
               (1)
            
            
               Francúzsko v súlade s ustanoveniami nariadenia (EÚ) č. 1308/2013 týkajúcimi sa ochrany označení pôvodu a zemepisných označení v sektore vinohradníctva a vinárstva požiadalo o ochranu názvu „Terrasses du Larzac“. Komisia žiadosť Francúzska preskúmala v súlade s článkom 97 ods. 2 uvedeného nariadenia.
            
         
               (2)
            
            
               Podmienky stanovené v článkoch 93 až 96, v článku 97 ods. 1 a článkoch 100 až 102 nariadenia (EÚ) č. 1308/2013 boli dodržané.
            
         
               (3)
            
            
               Na umožnenie podania námietok v súlade s článkom 98 nariadenia (EÚ) č. 1308/2013 by sa mal v Úradnom vestníku Európskej únie uverejniť jednotný dokument uvedený v článku 94 ods. 1 písm. d) uvedeného nariadenia, ako aj odkaz na uverejnenie špecifikácie v priebehu vnútroštátneho postupu preskúmania žiadosti o ochranu názvu „Terrasses du Larzac“,
            
         ROZHODLA TAKTO:
   Jediný článok
   Jednotný dokument uvedený v článku 94 ods. 1 písm. d) nariadenia (EÚ) č. 1308/2013 a odkaz na uverejnenie špecifikácie vzťahujúcej sa na názov „Terrasses du Larzac“ (CHOP) sú stanovené v prílohe k tomuto rozhodnutiu.
   Uverejnením tohto rozhodnutia sa v súlade s článkom 98 nariadenia (EÚ) č. 1308/2013 poskytuje právo vzniesť do dvoch mesiacov od jeho uverejnenia námietku voči ochrane názvu uvedeného v prvom odseku tohto článku.
   
      V Bruseli 19 októbra 2016
      
         
            Za Komisiu
         
         Phil HOGAN
         
            člen Komisie
         
      
   
   
      (1)  Ú. v. EÚ L 347, 20.12.2013, s. 671.
   
      PRÍLOHA
      JEDNOTNÝ DOKUMENT
      1.   Názov (názvy) na zápis do registra
      
      Terrasses du Larzac
      2.   Druh zemepisného označenia
      
      CHOP – chránené označenie pôvodu
      3.   Kategórie vinárskych výrobkov
      
      
               
                  1.
               
               
                  Víno
               
            4.   Opis vína (vín)
      
      Sú to nešumivé, suché červené vína purpurovej alebo granátovej farby s občasnými čiernymi odleskami. Vína pripravené na predaj vo veľkom alebo vo fľašiach majú kvasiteľný obsah cukru, ktorý nepresahuje 3 g/l. Vína majú jemnú a zložitú vôňu: prevládajú arómy červeného ovocia (čerešňa, malina atď.), čierneho ovocia (černica, čierne ríbezle) a korenia (čierne korenie, klinčeky atď.) a dopĺňajú ich arómy sladkého drievka, čiernych olív a fialky, ako aj tóny praženia a vône z garrigue, typu krovinatého porastu (borievka, tymián, vavrín atď.). Prítomné sú aj známky kože, sena alebo tabaku. V ústach sa vína javia ako bohaté s dobrou štruktúrou trieslovín, pričom zostávajú noblesné. Obsahujú tóny zrelého ovocia a korenia.
      Všeobecné analytické vlastnosti
      
                  Maximálny celkový obsah alkoholu (v % objemu)
               
               
                   
               
            
                  Minimálny skutočný obsah alkoholu (v % objemu)
               
               
                  12
               
            
                  Minimálna celková kyslosť
               
               
                  v miliekvivalentoch na liter
               
            
                  Maximálny obsah prchavých kyselín (v miliekvivalentoch na liter)
               
               
                   
               
            
                  Maximálny celkový obsah oxidu siričitého (v miligramoch na liter)
               
               
                   
               
            5.   Vinárske výrobné postupy
      
      a)   Základné enologické postupy
      
      Enologické postupy:
      Akákoľvek tepelná úprava zožatého viniča, pri ktorej teplota vystúpi nad 40 °C, je zakázaná.
      Používanie drevnej štiepky je zakázané.
      Okrem podmienok uvedených vyššie musia použité enologické postupy spĺňať všetky požiadavky stanovené na úrovni EÚ a v poľnohospodárskom zákonníku a zákonníku o námornom rybolove.
      Pestovanie viniča
      
                  —
               
               
                  Minimálna hustota výsadby viniča je 4 400 rastlín na hektár.
               
            
                  —
               
               
                  Vzdialenosť medzi radmi viniča nesmie presiahnuť 2,25 m.
               
            
                  —
               
               
                  Dostupná plocha pre každú rastlinu nesmie presiahnuť 2,25 m2. Táto plocha sa vypočíta vynásobením vzdialeností medzi radmi a odstupov medzi rastlinami v jednom rade.
               
            
                  —
               
               
                  Zavlažovanie môže byť povolené.
               
            b)   Maximálne výnosy
      
      45 hektolitrov na hektár
      6.   Vymedzená oblasť
      
      Zber hrozna a výroba, rozvoj a zrenie vína sa vykonáva na území nasledujúcich obcí v departemente Hérault: Aniane, Arboras, Argelliers, Le Bosc, Brissac, Causse-de-la-Selle, Ceyras, Gignac, Jonquières, Lagamas, Lauroux, Mérifons, Montoulieu, Montpeyroux, Moulès-et-Baucels, Murles, Octon, Pégairolles-de-Buègues, Pégairolles-de-l’Escalette, Poujols, Puéchabon, Saint-André-de-Buègues, Saint-André-de-Sangonis, Saint-Félix-de-Lodez, Saint-Guiraud, Saint-Jean-de-Buèges, Saint-Jean-de-Fos, Saint-Jean-de-la-Blaquière, Saint-Privat, Saint-Saturnin-de-Lucian, Soubès a Usclas-du-Bosc.
      Vymedzená oblasť má veľkosť 61 713 ha.
      7.   Hlavné muštové odrody
      
      
                   
               
               
                  Grenache N
               
            
                   
               
               
                  Carignan N
               
            
                   
               
               
                  Mourvèdre N
               
            
                   
               
               
                  Syrah N
               
            8.   Opis súvislostí
      
      Zemepisná oblasť obsahuje 32 obcí departementu Hérault a je ohraničená:
      
                  —
               
               
                  na severe vápencovými útesmi ohraničujúcimi obec Larzac, ktorých nadmorská výška sa pohybuje v rozmedzí od 700 do 800 metrov;
               
            
                  —
               
               
                  na juhu ústím rieky Lergue a Hérault, s otvorenou krajinou cez široké údolie Hérault smerom k moru.
               
            Planina Larzac chráni vinohradnícku oblasť pred severnými vetrami. Ročný priemerný úhrn zrážok v tejto oblasti je 800 mm až 900 mm a teploty sú chladnejšie ako v zvyšnej časti vinohradníckeho regiónu Languedoc. Rozdiely teplôt medzi dňom a nocou sú v letných mesiacoch značné a ovplyvňujú fenolovú zrelosť hroznových bobúľ. Pôdy v tejto oblasti majú malú úrodnosť, dobré odvodnenie, veľké zaťaženie vápenným štrkom a obmedzené zásoby vody rozptýlené v hĺbke.
      Prítomnosť viniča v oblasti „Terrasses du Larzac“ sa datuje od rímskych čias, hoci vinohrady zaznamenali významný rast až v stredoveku a potom znova v 18. storočí spolu s rozvojom obchodu. Hoci sa história oblasti „Terrasses du Larzac“ a vinohradníctva na území Languedoc neskôr prepojila, bolo zrejmé, že model intenzívnej výroby nebol vhodný pre tento región, v ktorom je pôda málo úrodná a nachádza sa vo vyššej nadmorskej výške, čo prirodzene obmedzuje výnos. Vína „Terrasses du Larzac“ pochádzajú z deviatich tradičných muštových odrôd z územia Languedoc a vinohradníci mohli ťažiť z tejto rôznorodosti vďaka svojej dôkladnej znalosti krajiny, výberom najlepších miest pre každú odrodu a výrobou cuvée z minimálne troch odrôd, takže každý ročník vína odrážal identitu príslušných vín.
      Kvalita a špecifické vlastnosti vín „Terrasses du Larzac“ sú uznávané od konca 50-tych rokov 20. storočia, kedy boli zatriedené ako chránené označenie pôvodu vymedzeného vína najvyššej kvality „Coteaux du Languedoc“.
      Výrobcovia vín „Terrasses du Larzac“, ktorí si uvedomovali kvalitu a špecifickosť svojho prírodného prostredia, sa usilovali o uznanie identity svojich vinohradov takmer 20 rokov. Významný medzník dosiahli na základe ročníka 2004 uznaním doplnkového zemepisného názvu „Terrasses du Larzac“ v rámci chráneného označenia pôvodu „Coteaux du Languedoc“.
      Jemný odlišovací účinok nadmorskej výšky na stredozemské podnebie a vzdialenosť od mora tiež zohrávajú významnú úlohu pri formovaní typických vlastností vín. Horúce dni, ktoré striedajú chladné noci počas sezóny dozrievania hrozna, pomáhajú zintenzívňovať vône, najmä vône korenia a červeného ovocia. Teploty, ktoré sú nižšie ako na pobreží, umožňujú neskorší zber úrody a zachovávajú ušľachtilosť a sviežosť vín. Intenzívne svetlo a mierne podnebie umožňujú hroznovým bobuliam dosiahnuť ich plný potenciál. V dôsledku toho majú tieto vína purpurovej alebo granátovej farby s občasnými čiernymi odleskami jemnú a komplexnú vôňu. Dominantné arómy červeného ovocia, čierneho ovocia a korenia sa harmonicky spájajú s tónmi sladkého drievka, čiernej olivy a fialky, ako aj tónmi praženia a vôňami z garrigue. Môžu sa rozvinúť aj tóny kože, sena alebo tabaku, či dokonca hľuzoviek. V ústach sa vína javia ako bohaté s dobrou štruktúrou trieslovín a špecifickou rovnováhou medzi ušľachtilosťou a sviežosťou. Obsahujú tóny zrelého ovocia a korenia.
      Tieto vína sa zrením zásadne zlepšujú a niektoré z nich odhalia svoje vlastnosti po 15 alebo dokonca 20 či viac rokoch.
      V súhrne sú tieto vína charakteristické svojou vyváženosťou, príjemnou komplexnosťou a dobrou schopnosťou vekom sa zlepšovať, ako aj typickou celkovou noblesnosťou.
      Bohatá vinohradnícka história oblasti znamená, že podrobné znalosti prírodného prostredia sa získavali po celé generácie. Na základe týchto znalostí bolo možné prispôsobiť rôzne muštové odrody pôdam a ich presnému umiestneniu. Tieto vína sú zmiešané (minimálne z 3 odrôd) a vyrábajú sa tradičným spôsobom častým kvasením, ktoré trvá viac ako 15 dní a môže trvať až 30 dní. Štruktúra vín si po kvasení vyžaduje obdobie zrenia na získanie komplexného rozsahu vôní, ako aj zjemnenie trieslovín.
      Konzistencia výrobkov závisí od pokroku výrobcov vo vinohrade a v pivnici, ale aj od ich spoločného úsilia, ktoré im umožnilo spoločne jasne určiť profil a identitu vína nesúceho názov „Terrasses du Larzac“.
      Na záver špecifická zemepisná poloha – vyváženosť medzi stredozemskou úrodnosťou a sviežosťou planiny Larzac – prispieva k osobitnému charakteru vín nesúcich chránené označenie pôvodu „Terrasses du Larzac“, ktorý ešte viac upevňuje know-how výrobcov.
      9.   Ďalšie základné podmienky
      
      
         Oblasť v bezprostrednej blízkosti
      
      Právny rámec:
      vnútroštátne právne predpisy
      Druh ďalšej podmienky:
      výnimka týkajúca sa výroby vo vymedzenej zemepisnej oblasti
      Opis podmienky:
      Oblasť v bezprostrednej blízkosti, určená výnimkou pre výrobu, rozvoj a zrenie vín, zahŕňa územie obce La Vacquerie-et-Saint-Martin-de-Castries (departement Hérault).
      
         Širšia zemepisná jednotka
      
      Právny rámec:
      vnútroštátne právne predpisy
      Druh ďalšej podmienky:
      dodatočné podmienky týkajúce sa označenia
      Opis podmienky:
      Vína s chráneným označením pôvodu môžu na svojich etiketách uvádzať širšiu zemepisnú jednotku „Languedoc“.
      Písmo používané pri uvádzaní tejto širšej zemepisnej jednotky nesmie byť vyššie ani širšie ako polovica veľkosti písma tvoriaceho názov chráneného označenia pôvodu.
      
         Menšia zemepisná jednotka
      
      Právny rámec:
      vnútroštátne právne predpisy
      Druh ďalšej podmienky:
      dodatočné podmienky týkajúce sa označenia
      Opis podmienky:
      Písmo použité pri uvádzaní všetkých nepovinných náležitostí, ktorých používanie môžu podľa ustanovení Únie regulovať členské štáty, nesmie byť vyššie ani širšie ako polovica veľkosti písma tvoriaceho názov chráneného označenia pôvodu.
      
         Odkaz na uverejnenie špecifikácie
      
      https://info.agriculture.gouv.fr/gedei/site/bo-agri/document_administratif-28398d7f-8879-48ac-a46c-16573436bdbd